Long ol stadi bilong yumi, taim yumi tok “kastem pasin nogut”, orait yumi makim ol kainkain samting olsem….
- Ol kainkain mejik pasin bilong putim aut o ol kainkain mejik bilong painim aut.
- Ol kainkain mejik pasin bilong wokim ol sampela samting.
- Ol kainkain pasin bilong opim maus na makim minim bilong wanpela samting.
- Ol kainkain pasin posin (sanguma na puripuri).
- Ol kainkain pasin marila.
- Pasin bilong singautim daiman o toktok long daiman o harim tok bilong daiman o bihainim wanpela samting bilong daiman.
Na tu yumi makim ol kainkain posin pasin na marila pasin na mejik pasin na ol kainkain samting olsem i stap na i hait long ai bilong mi, tasol yupela save long en o yupela harim stori long en. Long ol stadi bilong yumi, taim yumi tok “kastem pasin nogut” orait yumi makim ol dispela samting – olgeta kainkain mejik posin sanguma puripuri marila pasin samting.
Long stadi namba 1 yumi kisim save olsem, God i hetim tru olgeta kainkain kastem pasin nogut na Em i hetim ol manmeri i mekim na bihainim ol dispela samting. God i tokim ol lain manmeri bilong Em long ol i no ken i lainim o bihainim ol dispela kain samting. Buk Revelesen i putim ples klia olsem, ol manmeri i mekim o bihainim ol dispela kain samting, orait ol i no inap i stap long nupela heven na nupela graun bilong bihain. Nogat. Ol bai lus olgeta na ol i no inap sindaun wantaim Jisas long heven.
Na Baibel i tokaut long 3-pela samting long ol dispela kainkain mejik posin sanguma puripuri marila pasin samting (kastem pasin nogut), na long stadi namba 2 yumi bin skelim pinis 1-pela bilong dispela 3-pela samting. Tok yumi skelim pinis i olsem….
1. Ol samting bilong kastem pasin nogut em i samting bilong Satan wantaim ol wokboi bilong em.
Kastem pasin nogut em i no giaman samting, nogat, em i stap, na as bilong en em i Satan – Satan em i papa bilong ol kastem pasin nogut. Ol manmeri i wokim ol kastem pasin nogut ol i wokim long strong bilong Satan wantaim ol wokboi bilong Satan, em ol spirit nogut.
Ol manmeri i wokim ol kainkain kastem pasin nogut ol i no wokim nating, na ol i no wokim long pawa bilong ol yet. Nogat. Ol i mekim na wokim long strong bilong Satan wantaim ol spirit nogut. Maski ol i save long as bilong strong bilong ol o nogat, ol i mekim na wokim long strong bilong Satan.
Orait, nau bai yumi skelim sekon tok bilong dispela 3-pela samting Baibel i tokaut long en, na i olsem….
2. Sampela taim ol samting bilong kastem pasin nogut em i samting bilong paul tingting bilong manmeri yet.
Yumi tok pinis, ol kainkain kastem pasin nogut em i trupela samting ol sampela manmeri i mekim na wokim long pawa bilong Satan wantaim ol spirit nogut – em i trupela samting i gat strong, na Satan em i papa bilong en. Tasol i no olgeta samting yumi makim na yumi kolim “kastem pasin nogut” em i samting bilong Satan wantaim ol wokboi bilong em. Nogat. Ol wanwan samting yumi makim na yumi kolim “kastem pasin nogut” (ol mejik posin sanguma puripuri marila pasin samting), sampela taim as bilong dispela samting em i paul tingting bilong yumi manmeri tasol – sampela taim as bilong dispela samting em i tudak tingting bilong yumi manmeri tasol – sampela taim as bilong dispela samting em i haiden tingting bilong yumi manmeri tasol.
Sapos yumi skelim ol wanwan kastem pasin nogut bilong P.N.G., orait ating bai yumi save olsem, planti samting ol manmeri i makim na kolim mejik posin sanguma puripuri marila pasin samting em i no kamap long pawa na strong bilong Satan, nogat, em i kamap long paul tudak haiden tingting bilong ol manmeri tasol – em i kamap long paul toktok na pret toktok ol tumbuna i bin mekim, na dispela toktok i kamap bikpela na i kam i kam long yumi.
Wanpela eksempel bilong kliaim tingting bilong yumi.
Long P.N.G. ol planti manmeri i tok olsem, taim wanpela manmeri i kisim sik o wanpela manmeri i bagarap o wanpela manmeri em i dai, orait ol dispela samting i kamap long rot bilong posin sanguma puripuri samting. Na ol manmeri i tingim olsem, dispela tok i tru – ol i tingim olsem, ol manmeri i dai, orait ol i no dai nating, nogat, ol posin man i kilim ol i dai.
Em olsem tasol God i tok klia long Baibel olsem, ol sik na bagarap na dai i kamap long narapela rot olgeta. Taim sin i kamap long dispela graun, orait sik na bagarap na dai i kamap wantaim. Taim Adam na Ivi i sakim tok bilong God na tupela i givim baksait long God (sin em i pasin bilong sakim tok bilong God na givim baksait long God), orait God i kamapim sik na bagarap na dai long tupela na long olgeta lain manmeri i kamap bihain long tupela. Dai em i pe bilong sin bilong Adam na Ivi. Lukim Jenesis 3:17-19….
17Na BIKPELA God Em i tokim Adam na Em i tok, “Mi tokim yu pinis, ‘Yu no ken i kaikaim frut bilong dispela diwai.’ Tasol, yu bin harim tok bilong meri bilong yu na yu kaikaim frut pinis. Olsem na,
Long rong bilong yu graun bai kisim bagarap.
Long olgeta de long laip bilong yu
yu bai hat wok nogut tru na yu kaikai.
18Na graun em bai kamapim ol kainkain rop i gat nil na ol gras nogut,
na yu bai kaikai long sampela kaikai bilong bus.
19Yu bai hat wok na pilim tuhat nogut tru na yu bai kaikai,
na yu bai mekim i go i go inap long yu go bek gen long graun.
Mi bin wokim yu long graun,
na yu bai go bek gen long graun.”
Long rong (sin) bilong Adam graun i bagarap na ol manmeri i hatwok long kaikai i go i go na ol i kisim kainkain pen na kisim kainkain sik na ol i kamap lapun na painim dai bilong ol. Long rong bilong Adam dai i kamap long olgeta manmeri bilong dispela graun – i kamap long Adam pastaim na i kamap long olgeta manmeri i kamap bihain long Adam. Pastaim dai i no stap, tasol taim Adam na Ivi i givim baksait long God, orait God i mekim dai i kamap long tupela na i kamap long olgeta lain manmeri bilong tupela. Long dispela as tasol dai i save kamap long yumi olgeta manmeri long olgeta hap bilong dispela graun.
Giaman save.
Dispela em i trupela as bilong dai i kamap long yumi olgeta manmeri. Tasol, taim dispela trupela save em i lus, orait ol manmeri ol i kamapim ol sampela save bilong ol yet bilong eksplenim pasin bilong sik na dai. Ol i lukim manmeri i kisim sik na i kisim bagarap na i dai na ol i tingting planti. Ol i lusim trupela save pinis long as bilong sik na bagarap na dai, na long tudak tingting bilong ol, ol i kamapim giaman save na ol i makim posin sanguma puripuri samting, na ol i tok olsem dispela samting em i as bilong sik na bagarap na dai.
Na yumi mas klia olsem, dispela tok bilong ol em i tok tasol. Samting ol i stori long en i no trupela posin sanguma puripuri samting, nogat, em i tok tasol – ol i tok tasol. Ol i no save long trupela as bilong sik na bagarap na dai, olsem na, ol i yusim paul tudak haiden tingting bilong ol yet na ol i kamapim ol sampela stori bilong eksplenim sik na bagarap na dai.
Lukim Rom 1:18-25….
18-20God bilong heven i putim bel hat bilong Em long ples klia. Em i bel hat long ol pasin we ol manmeri i save givim baksait long Em, na Em i bel hat long ol pasin nogut bilong ol. God i stap oltaim oltaim na Em i gat strong. Na God Em i God tru tru. Na taim God i bin wokim dispela graun Em i putim ol dispela samting long ples klia. Ol manmeri ol i lukim ol samting God i bin wokim, na ol inap klia na ol inap save long God. Tasol taim ol i mekim pasin nogut ol i karamapim dispela save God i givim ol, na long dispela as God Em i bel hat. Em olsem na ol manmeri ol i no inap toktok. 21Ol manmeri ol i save pinis long God, tasol ol i no aninit long Em na ol i no tok tenkyu long Em. Tingting bilong ol i paul na ol i no yusim het. Olsem na, tingting bilong ol i stap long tudak. 22Ol i tingim olsem, “Mipela i save lain stret.” Tasol nogat. Ol i paul lain tasol. 23Ol i givim baksait long glori bilong trupela God i no inap i dai. Na ol i putim tingting bilong ol i go long ol samting ol yet i bin wokim. Ol i save wokim imis samting olsem man i save dai na olsem ol pisin na ol animal nabaut.
24Olsem na, long dispela as God Em i larim ol dispela manmeri na ol i bihainim laik bilong ol yet. Em olsem na ol i mekim marit pasin i paul olgeta na mekim nogut long bodi bilong ol yet. 25Ol i lusim trupela save bilong God na kisim ol giaman save. Olsem na, ol i lotuim na aninit long ol samting God i bin wokim, na ol i no tingting long lotuim na aninit long God. God wanpela i gat biknem na i stap oltaim oltaim. Tru tumas.
Yu save, taim ol tumbuna bilong yumi i givim baksait long God na ol i bihainim laik bilong ol yet (sin em i dispela samting), orait ol i karamapim na haitim ol save God i bin givim ol na ol i kamapim na bihainim save bilong ol yet (lukim lain 21-23 na 25). Ol i no lusim nating trupela save God i bin givim ol. Nogat. Ol i karamapim na ol i haitim.
Plis harim. Yumi mas klia olsem, ol tumbuna bilong yumi ol i bin giamanim yumi na ol i trikim yumi. Ol i no tokim yumi stret long ol samting bilong kastem pasin nogut – ol i no tokim yumi stret long ol samting bilong posin sanguma puripuri. Ol i kamapim giaman save bilong ol yet na ol i yusim dispela giaman save bilong holimpas yumi long pret tasol.
Na tru tumas, i gat ol kastem pasin nogut i stap, i gat ol posin sanguma puripuri samting i stap, na dispela i trupela samting i stap na i kamap long strong bilong Satan wantaim ol spirit nogut. Tasol planti samting yumi lukim long P.N.G. na yumi kolim posin sanguma puripuri samting em i no trupela samting. Nogat. Planti samting yumi lukim long P.N.G. na yumi kolim posin sanguma puripuri samting em i tok tasol, na dispela tok i kamap long giaman save bilong ol tumbuna bilong yumi, na dispela tok i holim yumi nating na i givim pret nating long yumi.
Ol trik manmeri.
Na yumi save, i gat ol kon manmeri i stap tu. Ol i ken i konim yumi (trikim yumi) bilong kisim mani bilong yumi. Em olsem na ol i ken i tok “mi mausman”, tasol nogat, ol i laik kisim mani nating tasol. Sampela taim ol i ken i ges (ol i traim painim long tingting bilong ol yet) na ges bilong ol i stret. Tasol planti taim ol i ges na ges bilong ol i no stret na yumi baim mani nating tasol. Ol dispela kain manmeri ol i konim yumi tasol. Ol i no wokim trupela samting long pawa na strong bilong Satan. Nogat. Ol i giamanim yumi tasol.
Kilim man i dai nating.
Na sampela taim, taim wanpela man i dai pinis, orait narapela man i bin kilim em i dai tasol. Em i no yusim posin sanguma puripuri samting bilong kilim man i dai – em i no yusim pawa bilong Satan bilong kilim man i dai. Nogat. Em i yusim strong bilong han bilong em yet na em paitim man bilong kilim em i dai. Em olsem na yumi no ken i kolim dispela samting posin sanguma puripuri samting. Nogat. Yumi mas tokaut klia na tok, wanpela man i kilim em i dai nating tasol.
Yumi skelim gut.
Em olsem na, i gat kainkain kastem pasin nogut i stap na em i trupela samting i kamap long pawa na strong bilong Satan wantaim ol wokboi bilong em. Na i gat ol manmeri bilong konim yumi i stap. Na i gat ol manmeri i kilim narapela manmeri long strong bilong han bilong ol yet tasol i stap.
Na i gat ol samting yumi kolim kastem pasin nogut – i gat ol samting yumi kolim posin sanguma puripuri – tasol dispela samting em i no kastem pasin nogut trutru – em i no posin sanguma puripuri trutru – nogat – em i toktok tasol na em i kamap long paul tudak haiden tingting bilong ol tumbuna bilong yumi na em i giaman samting tasol. Na God i larim ol i stap long giaman save bilong ol (lukim lain 24).
Yumi skelim tingting bilong yumi.
Planti manmeri bilong P.N.G. – planti manmeri bilong ol wanwan sios long P.N.G. – ol i save givim baksait long trupela save bilong God na ol i strong long bihainim giaman save bilong ol tumbuna bilong ol. Ol i les long lusim ol giaman save bilong ol tumbuna na ol i les long lainim na bihainim trupela save bilong God. Ol i tingim olsem giaman save bilong ol tumbuna i winim trupela save bilong God.
Na sapos yumi strong long i stap i go yet long ol giaman save bilong tumbuna bilong yumi, orait God i ken i larim yumi i stap long ol dispela giaman save. God i ken i larim yumi i stap long ol paul tudak haiden tingting bilong ol tumbuna. God i bin larim ol tumbuna bilong yumi i stap long giaman save bilong ol na Em i ken i larim yumi tu i stap long giaman save bilong ol tumbuna.
Rom 1:18-32 em i stori bilong ol tumbuna bilong yupela na em i stori bilong ol tumbuna bilong mi tu. Na sapos yumi skelim gut, orait yumi ken i save olsem dispela stori em i stori bilong nau tu long P.N.G.
Sapos yumi les long lusim ol giaman save bilong tumbuna bilong yumi na yumi les long lainim na bihainim trupela save bilong God, orait yumi no ken i tingim olsem yumi ken i lukim blesim bilong God. Nogat tru. Bai yumi lukim belhat bilong God tasol – belhat bilong God bai i stap yet long yumi olsem Rom 1:18-32 i tok.
Giaman save bilong nau.
Planti manmeri i tingim olsem ol i ken i bihainim ol giaman save bilong tumbuna na bihainim ol trupela save bilong God wantaim. Planti manmeri i autim dispela kain toktok. Tasol dispela tok i rong olgeta – dispela tok em i longlong toktok.
God i singautim yumi long tanim bel – yumi mas tanim bel (lusim) ol giaman save bilong tumbuna bilong yumi na yumi putim yumi yet aninit long God yet na aninit long trupela save bilong God. Jisas Em i trupela king na yumi mas lusim ol narapela samting i bikpela long laip bilong yumi na yumi i stap aninit long BIKPELA (King) Jisas na yumi harim na bihainim tok bilong Em. Sapos yumi mekim olsem, orait God bai fogivim yumi na kisim bek yumi long feitful wok bilong Jisas long diwai kros na yumi lukim blesim bilong God.
Ol manmeri bilong God.
God i tokim ol manmeri bilong Em (lain Israel) long ol i no ken i harim na bihainim ol giaman save bilong ol lain Kenan. Ol i mas harim na bihainim tok bilong God tasol – ol i mas harim tok bilong ol profet bilong God, long wanem, ol profet bai putim tok bilong God tasol long ples klia (Lo 18:9-15).
Ol manmeri bilong God ol i mas harim na bihainim tok bilong God. Ol manmeri bilong God em ol manmeri i tanim bel na ol i bilipim na trastim God long kisim bek ol long feitful wok bilong Jisas long diwai kros na ol i bihainim Jisas. Pasin bilong bihainim Jisas em i pasin bilong harim na bihainim tok bilong God long Baibel. Ol manmeri bilong God ol i no ken i tok tasol “mi bihainim Jisas”, nogat. Ol i mas harim na bihainim tok bilong Jisas – ol i mas harim na bihainim tok bilong God long Baibel.
Long Matyu 6:24 Jisas i tok olsem,
24Wanpela man em i no inap aninit na bihainim tupela bosman, nogat. Em bai hetim wanpela na laikim narapela, o em bai aninit long wanpela olgeta na givim baksait long narapela. Yu no inap aninit na bihainim God na [samting bilong dispela graun] wantaim.
Em olsem na, hau na bai yumi harim na bihainim trupela tok bilong God na yumi harim na bihainim giaman tok bilong ol tumbuna bilong dispela graun wantaim? Yumi no inap.
God i tok pinis olsem, sik na bagarap na dai i kamap long rot bilong sin bilong Adam na Ivi. Orait na olsem wanem yumi bilip olsem sik na bagarap na dai i kamap long rot bilong posin sanguma puripuri samting? Olsem wanem yumi bilipim na trastim toktok bilong ol manmeri bilong ples na yumi no bilipim na trastim tok bilong God?
God i tok yumi no ken i go long ol mausman na yumi no ken i harim tok bilong ol mausman na yumi no ken i bilipim na trastim tok bilong ol mausman, em olsem na, olsem wanem yumi save go long ol na baim ol na harim tok bilong ol? Olsem wanem yumi no harim tok bilong God na yumi stap longwe tru long ol mausman na ol kastem pasin nogut samting?
Yumi mas wokim disisen bilong yumi.
Yumi i tanim bel pinis na yumi i bilipim na trastim God long kisim bek yumi long feitful wok bilong Jisas long diwai kros tasol, orait yumi lusim tudak samting pinis na yumi kam insait long lait bilong BIKPELA – yumi kam pinis long trupela save bilong God. Orait, nau yumi mas tingting gut – bai yumi harim na bihainim BIKPELA o bai yumi harim na bihainim toktok bilong ol man long ol samting bilong kastem pasin nogut? Yumi mas wokim disisen bilong yumi.
Em tasol.
tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn tpi_Latn